Zagreb, 16. siječnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom vlastitih saznanja mogućeg sukoba interesa dužnosnice Gabrijele Žalac, ministrice regionalnog razvoja i fondova Europske unije do 19. srpnja 2019.g.,** na 75. sjednici, održanoj 16. siječnja 2020.g., donosi sljedeću

**ODLUKU**

**Postupak za odlučivanje o sukobu interesa protiv dužnosnice Gabrijele Žalac, ministrice regionalnog razvoja i fondova Europske unije do 19. srpnja 2019.g., neće se pokrenuti, obzirom da iz dokumentacije nije utvrđeno:**

* **da bi dužnosnica sudjelovala kao članica Nadzornog odbora Hrvatske banke za obnovu i razvitak dana 12. travnja 2016.g. u donošenju Odluke o davanju suglasnosti na Odluku Uprave o odobrenju kredita trgovačkom društvu Olympia Vodice d.d., čiji je imatelj dionica Josip Stojanović, te da nije sudjelovala niti u donošenju odluka Nadzornog odbora u odnosu na druga trgovačka društva kojima je vlasnik dionica ili poslovnih udjela Josip Stojanović, i to Olympia Vodice d.d., Jolly – JBS d.o.o., Jolly JBS d.o.o., Jolly Eko d.o.o., Jolly – projekti d.o.o., Jolly – projekti jedan d.o.o., Jolly Autoline d.o.o., Jolly Miers Karoserije d.o.o., Star Rent a Car d.o.o., Euro Stil d.o.o., Miers d.o.o., Sunčani sat d.o.o. te Domi d.o.o.,**
* **da bi dužnosnica sudjelovala u postupku nabave autobusa koji je na temelju odobrenih bespovratnih sredstava iz ugovora sklopljenog sa Ministarstvom mora, prometa i infrastrukture te Središnjom agencijom za financiranje i ugovaranje projekata Europske unije, provodilo trgovačko društvo Promet d.o.o., u suvlasništvu Grada Splita, a koji su u tom postupku nabavljeni od strane trgovačkog društva Jolly Auto Line d.o.o., također u vlasništvu Josipa Stojanovića Jollyja,**

**slijedom čega ne postoje okolnosti koji bi upućivale da bi korištenje automobila marke mercedes od strane dužnosnice ili članova njezine obitelji, u vlasništvu trgovačkog društava Star rent a car d.o.o., čiji je vlasnik Josip Stojanović, predstavljalo nedopušteni dar u vidu protuusluge ili bi na bilo koji drugi način predstavljao nedopušteni dar, zbog čega nije povrijedila članak 11. ZSSI-a.**

Obrazloženje

U Povjerenstvu je dana 25. ožujka 2019.g. pod brojem 711-U-1345-P-98/19-01-3 po službenoj dužnosti otvoren predmet protiv dužnosnice Gabrijele Žalac, ministrice regionalnog razvoja i fondova Europske unije do 19. srpnja 2019.g., povodom čega se vodi predmet P-98/19.

Predmet je otvoren na temelju objava u medijima u kojima se navodi da je **luksuzni mercedes E klase, vrijednosti od oko** 50.000 EUR-a,  **koji je dulje vrijeme bio parkiran u dvorištu obiteljske kuće u Vinkovcima u vlasništvu dužnosnice Gabrijele Žalac, ministrice regionalnog razvoja i fondova Europske unije, odvezen, a dužnosnica je u medijima izjavila da navedeni automobil koriste njezini roditelj. Također je objavljeno da je automobil vlasništvo** trgovačkog društva Star rent-a-car d.o.o., koje se bavi iznajmljivanjem luksuznih vozila, kao i da je imatelj udjela u istom trgovačkom društvu Josip Stojanović Jolly te dnevni najam takvog vozila iznosi najmanje 1.250,00 kn. Navedeno je da je automobil registriran dana 28. siječnja 2019.g. te da susjedi navode kako ga koristi bračni drug dužnosnice. Mediji su objavili i izjavu

dužnosnice da je automobil koji je parkiran u dvorištu u vlasništvu njezinih roditelja kupljen prije dva mjeseca te da ga iz navedenog razloga nije prikazala u izvješću o imovinskom stanju, ali da ga je u to dvorište dovezao njezin brat, koji ga nema gdje parkirati. Navodi se da se taj automobil iznajmljuje te da će ga vjerojatno kupiti njezini roditelji, a objavljena je i informacija da je **Josip Stojanović Jolly potvrdio kako je** navedeni mercedes u vlasništvu trgovačkog društva čiji je vlasnik i da je iznajmljen uz uobičajene uvjete, ali da dužnosnica na bilo koji način nje bila uključena u njegovo iznajmljivanje, kao i da iz dokumentacije proizlazi da je najmoprimac automobila ………………**,** za koju je **Josip Stojanović Jolly izjavio** da je vjerojatno majka dužnosnice.

Nadalje je u medijima objavljeno da je dužnosnica Gabrijela Žalac potvrdila da je u prijateljskim odnosima s Josipom Stojanovićem Jollyem, vlasnikom trgovačkog društva od kojeg su njezini roditelji unajmili skupocjeni automobil, ali je otkriveno da je isti poslovni subjekt sudjelovao i na natječajima vezanima za Ministarstvo regionalnog razvoja i fondova Europske unije. Ističe se da je dužnosnica Gabrijela Žalac bila jedna od uzvanica na otvorenju hotela u Vodicama u vlasništvu **Josipa Stojanovića Jollyja** i da je u listopadu 2018.g. u Splitu potpisala ugovor za kupnju novih autobusa trgovačkog društva Promet d.o.o. Split sredstvima fondova Europske unije vrijednosti veće 44.000.000,00 kn te da je na temelju tog ugovora proveden natječaj za nabavu novih autobusa, u kojem je odabrano trgovačko društvo Jolly Autoline d.o.o. u vlasništvu Josipa Stojanovića Jollyja. U odnosu na nabavu autobusa objavljeno je da je trgovačko društvo Promet d.o.o. naručilo ukupno 34 autobusa, 20 marke Mercedes, 14 marke MAN, te da je ukupna vrijednost cijelog posla 73.900.000,00 kn, pri čemu je projekt sufinancirala Europska unija iz Kohezijskog fonda, a sredstva su osigurana Ugovorom o dodjeli bespovratnih sredstava koji je u 2018. godini potpisan između Prometa d.o.o., Ministarstva mora, prometa i infrastrukture te Središnje agencije za financiranje i ugovaranje programa i projekata Europske unije (**u daljnjem tekstu: SAFU**). Za taj je projekt osigurano 74.900.000,00 kn, odnosno 93.600.000,00 kn s PDV-om, od čega 85% „pokriva“ EU iz Kohezijskog fonda, a preostali iznos je iz proračuna Republike Hrvatske.

Na internetu je objavljen tekst **u kojem se navodi da je dužnosnica Gabrijela Žalac s ravnateljem SAFU-a Tomislavom Petricem te direktorom** trgovačkog društva Promet d.o.o. Split **Tomislavom Vojnovićem potpisala ugovor za nabavu 18 novih autobusa za splitskog javnog prijevoznika. Navedeno je da se radi o projektu u okviru ITU mehanizma – Urbana aglomeracija ukupne vrijednosti 44.008.750,00 kn, od čega bespovratna sredstva Europske unije iznose 29.925.950,00 kn. Na internetu je objavljen natječaj nabave autobusa za Promet d.o.o. Split iz ITU – mehanizma, vrijednost natječaja 31.008.000,00 kn iz Kohezijskog fonda, nadležna institucija Ministarstvo regionalnog razvoja i fondova Europske unije, status zatvoren, prihvatljivi prijavitelj Promet d.o.o. Split, radi nabave 18 gradskih autobusa.**

U medijima je objavljeno i da je trgovačkom društvu Olympia Vodice d.d., u vlasništvu šibenskog poduzetnika **Josipa Stojanovića Jollyja** Hrvatska banka za obnovu i razvitak (u daljnjem tekstu: HBOR) odobrila tri kredita ukupne vrijednosti 165.680.000,00 kn te da su prva dva kredita odobrena u vrijeme mandata bivšeg ministra financija**Ivana Šukera**, koji je bio na otvorenju novog hotela Olympia Sky u Vodicama 2017., vrijednog 175.000.000,00 kn, što je prema navodima **Josipa Stojanovića Jollyja** iznosilo 75% ulaganja. Navodi se i da su otvaranju hotela nazočili brojni dužnosnici, među kojima i Gabrijela Žalac i da je treći kredit odobren uz suglasnost Nadzornog odbora dana 12. travnja 2016. u iznosu od 116.250.000,00 kn kuna uz kamatnu stopu od tri posto na rok od 17 godina, uključujući poček od četiri godine, i to u vrijeme kada je predsjednik Nadzornog odbora HBOR-a bio dužnosnik **Zdravko Marić,** ministar financija. Konačno se iznosi da je sve navedene kredite klijent prijevremeno otplatio i pritom platio puni iznos naknade za prijevremenu otplatu kredita.

**U Povjerenstvu je dana 27. ožujka 2019.g. zaprimljena anonimna prijava mogućeg sukoba interesa podnesena protiv dužnosnice Gabrijele Žalac, pod brojem 711-U-1397-P-98/19-02-3. U prijavi se u bitnome navodi da trgovačko društvo Jolly Autoline d.o.o.** nema Ugovor za prodaju novih autobusa Mercedes-Benz, te samim time ne može biti  
ponuđač na natječaju, kao i da isto **trgovačko društvo** ima Ugovor o servisiranju novih autobusa marke Mercedes-Benz, ali ne i ugovor o njihovoj prodaji, što mora biti poznato ministarstvu zaduženom za provedbu natječaja i trgovačkom društvu Promet d.o.o. Navodi se da je vozilo marke mercedes kojim se služi obitelj Žalac nagrada za sklapanje niza poslova od strane dužnosnice Gabrijele Žalac i da je Ugovor o najmu je naknadno sročen te da je potrebno zatražiti originalni račun za najam za svaki mjesec, izdan od strane tvrtke najmodavca i proveden kroz knjigovodstvo. Također se navodi kako mora postojati zapisnik o primopredaji sa kopijom vozačke dozvole, brojem kilometara na automobilu prilikom preuzimanja, garancijom plaćanja kao i zapisnik o oštećenjima na vozilu prilikom primopredaje, a dužnosnica odnosno njezina obitelj mora posjedovati uplate rata najma.

**U Povjerenstvu je dana 2. travnja 2019.g. zaprimljena neanonimna prijava mogućeg sukoba interesa podnesena protiv dužnosnice Gabrijele Žalac, pod brojem 711-U-1476-P-98/19-03-3. U toj se prijavi iznosi da nije logično ugovarati posao najma vozila od poslovnog subjekta koji ima sjedište oko 600 km daleko od prebivališta najmoprimca, iako samo 40-ak kilometara od Vinkovaca postoji pravna osoba kod koje je moguće iznajmiti sličan automobil.**

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu odredbi ZSSI-a, stoga je i dužnosnica Gabrijela Žalac povodom obnašanja dužnosti ministrice regionalnog razvoja i Fondova Europske unije obvezna postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti medijskih navoda te navoda iz zaprimljene neanonimne prijave i stjecanja vlastitih saznanja mogućeg sukoba interesa te donošenja odluke o tome postoje li okolnosti koje ukazuju na moguću povredu odredbi ZSSI-a, dopisom Broj: 711-I-755-P-99/19-03-18 od 4. travnja 2019.g. zatražilo od HBOR-a očitovanje na okolnosti je li u razdoblju od 2016.g. do danas kredit HBOR-a dodijeljen trgovačkim društvima Olympia Vodice d.d., Jolly – JBS d.o.o., Jolly JBS d.o.o., Jolly Eko d.o.o., Jolly – projekti d.o.o., Jolly – projekti jedan d.o.o., Jolly Autoline d.o.o., Jolly Miers Karoserije d.o.o., Star Rent a Car d.o.o., Euro Stil d.o.o., Miers d.o.o., Sunčani sat d.o.o. te Domi d.o.o., ako jest kada je svaki zahtjev postavljen, koja je vrsta kredita i u okviru kojeg Programa zatražena, je li zahtjev odobren i u kojem iznosu, kada su ugovori sklopljeni, je li neki od njih prijevremeno otplaćen te otplaćuju li se krediti redovito, zajedno sa cjelokupnom dokumentacijom koja se odnosi na kreditiranje. Navedeni je dopis upućen HBOR-u u pogledu svih poslovnih subjekata kojima je osnivač Josip Stojanović Jolly, prema podacima registra trgovačkih sudova.

Na zahtjev Povjerenstva, HBOR se očitovao dopisom, KLASA: OIU-IO/18-09, URBROJ: DO-19-10 od 15. travnja 2019.g. u kojem se navodi da je u razdoblju od 1. siječnja 2016.g. do dana sastavljanja dopisa HBOR odobrio kredit trgovačkom društvu Olympia Vodice d.d., dok ostalim trgovačkim društvima navedenim u dopisu Povjerenstva u istom razdoblju nisu odobravani krediti od strane HBOR-a. Zahtjev za izravni kredit trgovačkog društva Olympia Vodice d.d. u okviru programa kreditiranja "Turizam" zaprimljen je u HBOR-u dana 12. listopada 2015. g., Uprava HBOR-a je dana 05. travnja 2016.g. donijela Odluku o odobrenju izravnog kredita navedenom trgovačkom društvu u iznosu od 116.250.000,00 kn (protuvrijednost od 15.165.347,29 EUR-a) za proširenje hotela Olympia izgradnjom nove C zgrade "ECOTEL RESORT 5\*“ u Vodicama te je Nadzorni Odbor HBOR-a dana 12. travnja 2016.g. donio Odluku kojom je dana suglasnost na navedenu Odluku Uprave o odobrenju kredita. Nadalje se navodi da je dana 20. travnja 2016.g. zaključen Ugovor o kreditu broj: DT-6/16 s korisnikom kredita i ostalim sudionicima te da je kredit je u cijelosti prijevremeno otplaćen dana 19. siječnja 2018. g. od strane Erste&Steiermarkische bank d.d., a do tada je korisnik uredno podmirivao obveze i nisu poduzimane mjere prisilne naplate.

Očitovanju prileži Zahtjev za izravni kredit trgovačkog društva Olympia Vodice d.d. zaprimljen u HBOR-u dana 12. listopada 2015.g., koji potpisan od strane direktora Josipa Stojanovića, ujedno vlasnika navedenog trgovačkog društva, s traženim iznosom od 116.250.000,00 kn, rokom otplate od 17 godina, počekom na 4 godine te kamatnom stopom od 3%. Opis investicije je „Proširenje hotel Olympia, izgradnja nove C zgrade ecotel resort 5, zatvorenog bazena i garažno parkirališnog prostora“, Prijedlog odobrenja kredita po programu „Turizam“, korisniku kredita trgovačkom društvu Olympia Vodice d.d. od Sektora kreditiranja, Direkcije za mikro, mala i srednja poduzeća iz travnja 2016.g., Odluka Uprave HBOR-aod 5. travnja 2016.g. kojom se daje odobrenje kredita po programu Turizam, za korisnika kredita Olympia Vodice d.d., koju su donijeli Dušan Tomašević, predsjednik Uprave HBOR-a, te Goran Filipić i Martina Jus, članovi Uprave HBOR-a, Zapisnik sa 2. sjednice Nadzornog odbora HBOR-a održane dana 12. travnja 2016.g. na kojoj je dana jednoglasna suglasnost na Odluku Uprave HBOR-a od 5. travnja 2016.g., na kojoj su bili nazočni dužnosnik Zdravko Marić, ministar financija, predsjednik Nadzornog odbora HBOR-a, dužnosnik Tomislav Tolušić, ministar regionalnog razvoja i fondova Europske unije, dužnosnik Anton Kliman, ministar turizma, dužnosnik Davor Romić, ministar poljoprivrede, Luka Burilović, predsjednik Hrvatske gospodarske komore, Leo Prelec, opunomoćeni zamjenik dužnosnika Tomislava Panenića, ministra gospodarstva te Mario Turalija, opunomoćeni zamjenik dužnosnika Darka Horvata, ministra poduzetništva i obrta, članovi Nadzornog odbora, navedena Odluka Nadzornog odbora HBOR-a od 12. travnja 2016.g., Ugovor o kreditu Broj: DT-6/16 od 12. travnja 2016.g. koji je sklopio HBOR, zastupan po Dušanu Tomaševiću, predsjedniku Uprave i Siniši Špoljarecu, direktoru Sektora kreditiranja, s trgovačkim društvom Olympia Vodice d.d., zastupanim po direktoru Josipu Stojanoviću, kao korisniku kredita, te trgovačkim društvima Jolly – projekti d.o.o., Jolly Auto Line d.o.o. i Jolyy – JBS d.o.o., kao sudužnicima, svi zastupani po Josipu Stojanoviću, direktoru odnosno s Josipom Stojanovićem, kao jamcem platcem, kojim je kreditom HBOR dodijelio korisniku kredit u iznosu od 116.250.000,00 kn za navedenu investiciju.

Povjerenstvo je dopisom Broj: 711-I-781-P-98/19-06-17 od 4. travnja 2019.g. zatražilo od trgovačkog društva Promet d.o.o. iz Splita da dostavi cjelokupnu dokumentaciju koja se odnosi na postupak nabave 34 autobusa za potrebe trgovačkog društva Promet d.o.o., što uključuje tekst javnog natječaja, dokaz o njegovoj objavi, zapisnike, zaprimljene ponude poslovnih subjekata, prijedloge i ugovore. Dopisom je isto trgovačko društvo pozvano navesti tko je financirao nabavu novih autobusa i u kojem postotku te dostaviti ugovore o korištenju sredstava fondova i programa Europske unije koji je trgovačko društvo Promet d.o.o. sklopilo s Ministarstvom regionalnog razvoja i fondova Europske unije, ili Ministarstvom mora, prometa i infrastrukture i/ili kojim drugim državnim tijelom, odnosno Gradom Splitom za navedenu svrhu provedbe javnog natječaja.

Na zahtjev Povjerenstva, trgovačko društvo Promet d.o.o. Split očitovalo se dopisom Broj: 548/2 od 19. travnja 2019.g. kojim je dostavljena cjelokupna dokumentaciju koja se odnosi na postupak javne nabave „Gradski niskopodni autobusi koji kao pogonsko gorivo koriste dizel gorivo, Grupa 1 - Zglobni gradski niskopodni autobusi koji kao pogonsko gorivo koriste dizel gorivo, Grupa 2 - Solo gradski niskopodni autobusi koji kao pogonsko gorivo koriste dizel gorivo, evidencijskog broja nabave VN-EBR-2/18“. Dostavljen je Ugovor o dodijeli bespovratnih sredstava za projekte financirane iz Europskih strukturnih i investicijskih fondova u financijskom razdoblju 2014.-2020. s prilozima.

U istom se dopisu navodi se da je za Grupu 1 - Zglobni gradski niskopodni autobusi koji kao pogonsko gorivo koriste dizel gorivo, odabrana ponuda ponuditelja trgovačkog društva Jolly Auto Line d.o.o. (20 autobusa), za Grupu 2 - Solo gradski niskopodni autobusi koji kao pogonsko gorivo koriste dizel gorivo, odabrana je ponuda ponuditelja trgovačkog društva AUTO HRVATSKA PRODAJNO SERVISNI CENTRI d.o.o. (14 autobusa). Ističe se da je nabava provedena u sklopu projekta „Nabava autobusa za Promet d.o.o.“ te da ukupna vrijednost projekta iznosi 93.637.500,00 kn, (s PDV-om), a ukupna vrijednost bespovratnih sredstava iznosi 74.910.000,00 kn bez PDV-a i financirana su u 100% iznosu (85% EU fondovi, 15% Državni proračun). Navodi se da je trgovačko društvo Promet d.o.o. s Ministarstvom mora, prometa i infrastrukture i SAFU-om, dana 4. svibnja 2018.g. sklopilo Ugovor o dodijeli bespovratnih sredstava za projekte financirane iz Europskih strukturnih i investicijskih fondova u financijskom razdoblju 2014.-2020.

Iz priloženog dopisa Ministarstva mora, prometa i infrastrukture, KLASA: 910-04/16-01/99, URBROJ: 530-08-1-3-2-8-52 od 10. svibnja 2018.g. upućenog trgovačkom društvu Promet d.o.o. iz Splita, utvrđeno je da je tom društvu dostavljen jedan primjerak Ugovora o dodijeli bespovratnih sredstava za projekt „Nabava autobusa za Promet d.o.o., Šifra MIS projekta: KK 07.4.203.0003. U tom se dopisu navodi da je predmetni Ugovor sklopljen dana 4. svibnja 2018.g. nakon provedenog postupka odabira projekta nastavno na Poziv za dostavu projektnih prijedloga za nabavu autobusa za pružanje usluge javnog gradskog prijevoza, u okviru Operativnog programa „Konkurentnost i kohezija“ Prioritetne osi 7. Povezanost i mobilnost, Investicijskog prioriteta 7ii Razvoj i unapređenje prometnih sustava prihvatljivih za okoliš (uključujući one s niskom razinom buke).

Nadalje, direktor trgovačkog društva Promet d.o.o. Split Tomislav Vojnović donio je dana 8. siječnja 2018.g. na temelju članka 197. Zakona o javnoj nabavi („Narodne novine“ broj 120/16.) Internu odluku o imenovanju Stručnog povjerenstva za javnu nabavu za provedbu nabave gradskih niskopodnih autobusa koji kao pogonsko gorivo koriste dizel gorivo.

Uvidom u isti, utvrđeno je da je dana 4. svibnja 2018.g. sklopljen Ugovor o dodjeli bespovratnih sredstava za projekte koji se financiraju iz europskih fondova u financijskom razdoblju 2014. – 2020., Nabava autobusa za Promet d.o.o., koji su sklopili Ministarstvo mora, prometa i infrastrukture, kao Posredničko tijelo 1, zastupano po dužnosniku Olegu Butkoviću, ministru, SAFU, kao Posredničko tijelo 2, zastupano po Tomislavu Petricu, ravnatelju, te trgovačko društvo Promet d.o.o., kao korisnik, zastupano po Tomislavu Vojnoviću, direktoru. Člankom 1. tog Ugovora određena je da je svrha Ugovora dodjela bespovratnih sredstava za Nabavu autobusa za Promet d.o.o., ali navedenim Ugovorom nije određeno od koga bi se nabavljali autobusi odnosno da bi trgovačko Promet d.o.o. kao korisnik sredstava bilo obvezno obratiti se konkretnom ponuditelju.

Obzirom na medijske napise, Povjerenstvo je dopisom Broj: 711-I-780-P-98/19-05-17 od 5. travnja 2019.g. te požurnicom tom dopisu Broj: 711-I-1070-P-98/19-09-17 od 24. svibnja 2019.g**.** zatražilo od trgovačkog društva Star Rent a Car d.o.o. dostavu ugovora o najmu osobnog vozila marke Mercedes E klase koji je prema informacijama objavljenima u medijima s tim trgovačkom društvom sklopila ………….., majka dužnosnice Gabrijele Žalac ili dužnosnica osobno, izdane fakture i potvrde o njihovom plaćanju, te nekoliko takvih ugovora potpisanih sa drugim osobama za istu marku i model vozila, kao i cjenik (tarifu) kojim se utvrđuje visina troškova dnevnog ili mjesečnog najma za pojedina osobna vozila. Istim je dopisom pozvano navedeno trgovačko društvo navesti po kojoj zakonskoj osnovi su sklopljeni ugovori o najmu osobnog vozila te ima li isto trgovačke društvo odobrenje (dozvolu) za obavljanje djelatnosti davanja u najam osobnih vozila. Uvidom u knjigu ulazne pošte Povjerenstva, utvrđeno je da nije zaprimljeno očitovanje trgovačkog društva Star Rent a Car d.o.o. na te okolnosti.

Uvidom u podatke nadležnog Trgovačkog suda u Zadru, Stalna služba u Šibeniku, utvrđeno je da je Josip Stojanović, osnivač i direktor trgovačkog društva Star Rent a Car d.o.o., MBS: 100008875, direktor trgovačkog društva Olympia Vodice d.d.., MBS: 100006785, te osnivač i direktor trgovačkog društva Jolly Auto Line d.o.o., MBS: 110033453.

Uvidom u Registar dužnosnika koji ustrajava i vodi Povjerenstvo utvrđeno je da je dužnosnica Gabrijela Žalac obnašala dužnost ministrice regionalnog razvoja i fondova Europske unije u razdoblju od 19. listopada 2016.g. do 19. srpnja 2019.g., te da prije i nakon tog razdoblja nije obnašala bilo koju dužnost iz članka 3. ZSSI-a.

Člankom 11. stavkom 1. ZSSI-a propisano je da se darom u smislu ZSSI-a smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju. Stavkom 3. istog članka ZSSI-a propisano je da dužnosnik smije zadržati samo dar simbolične vrijednosti i to najviše u vrijednosti do 500,00 kuna od istog darovatelja. Člankom 11. stavkom 4. ZSSI-a propisano je da dužnosnik ne smije primiti dar iz stavka 3. tog članka kada je on u novcu, bez obzira na iznos te vrijednosnicu i dragocjenu kovinu.

Člankom 17. stavkom 1. Zakona o Hrvatskoj banci za obnovu i razvitak („Narodne novine“ broj 138/06. i 25/13.) propisano je da Nadzorni odbor HBOR-a ima 10 članova, dok je stavkom 2. propisano da Nadzorni odbor čini šest ministara Vlade Republike Hrvatske od kojih su ministar nadležan za financije, ministar nadležan za gospodarstvo i ministar nadležan za regionalni razvoj i fondove Europske unije obvezni članovi Nadzornog odbora, a preostala tri ministra u Nadzorni odbor imenuje Vlada Republike Hrvatske između ministara nadležnih za turizam, poljoprivredu, zaštitu okoliša, graditeljstvo ili poduzetništvo i obrt.

Sukladno članku 17. stavku 2. navedenog Zakona Hrvatski sabor imenuje u Nadzorni odbor HBOR-a tri člana i njihove stalne zamjenike iz redova zastupnika, a prema stavku 4. predsjednik Hrvatske gospodarske komore član je Nadzornog odbora po položaju.

Iz objavljenih informacija u medijima Povjerenstvo je steklo saznanja da je u dvorištu ispred obiteljske kuće roditelja dužnosnice Gabrijele Žalac bilo parkirano osobno vozilo marke mercedes, koje prema javnim navodima dužnosnica koriste njezini roditelji na temelju ugovora o najmu vozila sklopljenog s trgovačkim društvom Star rent a car d.o.o.,u vlasništvu poduzetnika Josipa Stojanovića Jollyja. Navedeni je poduzetnik javno izjavio da najam vozila glasi na osobu koja je prema njegovu mišljenju dužnosnikova majka, a dužnosnica je izjavila da je Josip Stojanović Jolly njezin prijatelj te da je vozilo u dvorištu parkirao njezin brat. Također, u medijima je objavljeno da je trgovačko društvo Jolly Auto Line d.o.o., također u vlasništvu Josipa Stojanovića Jollyja, stupilo u poslovni odnos s trgovačkim društvom Promet d.o.o., čiji je predmet nabava autobusa za javni gradski prijevoz, što je financirano bespovratnim sredstvima Europske unije u ugovornom odnosu s Ministarstvom regionalnog razvoja i fondova Europske unije, na čijem je čelu u trenutku sklapanja ugovora bila dužnosnica Gabrijela Žalac. Objavljeno je i da je HBOR trgovačkom društvu Olympia Vodice d.d., u vlasništvu šibenskog poduzetnika **Josipa Stojanovića Jollyja**, odobrio tri kredita.

Stoga je Povjerenstvo razmatralo bi li se korištenje vozila od strane dužnosnice osobno ili članova njezine obitelji, koje je u vlasništvu poslovnog subjekta čiji je osnivač Josip Stojanović Jolly, moglo smatrati nedopuštenim darom u vidu protuusluge, u kontekstu radnji koje bi dužnosnica poduzela u obnašanju dužnosti ministrice regionalnog razvoja i fondova Europske unije te s tim povezano i u obavljanju funkcije članice Nadzornog odbora HBOR-a, gdje je članica po položaju, a koje bi imale za cilj ostvarenje poslovnih ili financijskih interesa nekog od trgovačkih društava u vlasništvu **Josipa Stojanovića Jollyja.**

Povjerenstvo utvrđuje da se trgovačko društvo za koje se u medijima navodilo da je vlasnik vozila marke mercedes nije očitovalo na okolnosti jesu li dužnosnica ili njezina majka koriste vozilo u njihovu vlasništvu temeljem ugovora o najmu, što subjekt u privatnom vlasništvu nije dužan učiniti u smislu odredbi ZSSI-a, te se nije moglo utvrditi je li se eventualno radilo o korištenju vozila pod povoljnijim uvjetima od uobičajenih, kao niti tko je doista koristio navedeno vozilo, iako iz javnih navoda proizlazi da je najmoprimac vozila dužnosničina majka.

Međutim, iz zaprimljenog očitovanja HBOR-a utvrđeno je da u razdoblju u kojem je dužnosnica bila članica Nadzornog odbora HBOR-a navedena institucija nije odobrila niti jedan kredit nekom od trgovačkih društava u vlasništvu **Josipa Stojanovića Jollyja, već da je u razdoblju prije njezina stupanja na dužnost ministrice regionalnog razvoja i fondova Europske unije, u travnju 2016.g. odlukom Nadzornog odbora dana suglasnost Upravi HBOR-a za odobrenje kredita na temelju zahtjeva trgovačkog društva Olympia Vodice d.d. Dužnosnica u trenutku davanja te suglasnosti nije bila članica Nadzornog odbora HBOR-a, obzirom da je stupila na dužnost ministrice** 19. listopada 2016.g.

Također, iz zaprimljenog očitovanja trgovačkog društva Promet d.o.o. Split utvrđeno je da je u postupku nabave autobusa, koje je provodilo to trgovačko društvo, čiji je jedan od osnivača Grad Split, odabrana ponuda trgovačkog društva Jolly Auto Line d.o.o., u vlasništvu Josipa Stojanovića, kojom se nabavlja 20 od 34 autobusa. Nabava je financirana sredstvima iz europskih strukturnih i investicijskih fondova u financijskom razdoblju 2014.-2020., i to na temelju Ugovora o dodijeli bespovratnih sredstava od 4. svibnja 2018.g. koji su sklopili Ministarstvo mora, prometa i infrastrukture i SAFU, kao posrednička tijela, i trgovačko društvo Promet d.o.o., kao korisnik sredstava. Nakon dodjele sredstava trgovačkom društvu Promet d.o.o. temeljem tog Ugovora proveden je javni natječaj nabave autobusa te isti ne sadrži odredbe o poslovnom subjektu koji bi bio isporučitelj autobusa.

Slijedom navedenog, nije utvrđeno da bi tijelo državne uprave, Ministarstvo regionalnog razvoja i fondova Europske unije, u kojem dužnosnica Gabrijela Žalac obnaša dužnost, sudjelovalo u postupku u kojem su dodijeljena sredstva trgovačkom društvu Promet d.o.o. Split, a kojima su u konačnici od trgovačkog društva Jolly Auto Line d.o.o. nabavljeni autobusi, pa niti dužnosnica nije poduzimala bilo kakve radnje u postupku nabave autobusa niti u postupku koji su prethodili nabavi.

Stoga se postupak za odlučivanje o sukobu interesa protiv dužnosnice Gabrijele Žalac, ministrice regionalnog razvoja i fondova Europske unije do 19. srpnja 2019.g., neće pokrenuti, obzirom da nije utvrđeno da bi dužnosnica bila članica Nadzornog odbora HBOR-a koji je dana 12. travnja 2016.g. odlučio o davanju suglasnosti na Odluku Uprave o odobrenju kredita trgovačkom društvu Olympia Vodice d.d., čiji je imatelj dionica Josip Stojanović, niti da je sudjelovala u postupku nabave autobusa koji je na temelju odobrenih bespovratnih sredstava iz ugovora sklopljenog sa Ministarstvom mora, prometa i infrastrukture te SAFU-om, provodilo trgovačko društvo Promet d.o.o., a koji su u tom postupku nabavljeni od strane trgovačkog društva Jolly Auto Line d.o.o., također u vlasništvu Josipa Stojanovića, slijedom čega ne postoje okolnosti koji bi upućivale da bi korištenje automobila marke mercedes od strane dužnosnice ili članova njezine obitelji, u vlasništvu trgovačkog društava Star rent a car d.o.o., čiji je vlasnik Josip Stojanović, na temelju ugovora o najmu predstavljalo nedopušteni dar u vidu protuusluge. Kako uz sve navedeno nije utvrđeno niti da bi automobil marke mercedes bio dan na besplatno korištenje, nisu utvrđene okolnosti koje bi upućivale na moguću povredu članka 11. ZSSI-a.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Gabrijela Žalac, elektronička dostava
2. Podnositelju prijave
3. Objava na internetskim stranica Povjerenstva
4. Pismohrana